b'\n_START_ARTICLE_\nPorin keskusaukio\n_START_PARAGRAPH_\nKeskusaukio on Porin ydinkeskustan etel\xc3\xa4laidalla sijaitseva aukio. Sit\xc3\xa4 rajaavat it\xc3\xa4-lansi-suunnassa Itsen\xc3\xa4isyydenkatu sek\xc3\xa4 pohjois-etel\xc3\xa4suunnassa Yrj\xc3\xb6nkatu ja Tampereentie. Aukiolle johtavat lis\xc3\xa4ksi Isolinnankatu ja Rautatienpuistokatu, joka yhdist\xc3\xa4\xc3\xa4 Keskusaukion Porin rautatieaseman edustalla olevaan Asema-aukioon._NEWLINE_Keskusaukiolla sijaitsee liikerakennuksia sek\xc3\xa4 it\xc3\xa4laidalla oleva Porin linja-autoasema. Ymp\xc3\xa4r\xc3\xb6iviss\xc3\xa4 rakennuksissa toimivat muun muassa hotellit Cumulus ja Amado. Aukion etel\xc3\xa4laidalla on suuri arkkitehti Charles Haganin suunnittelema Keskuskartano-niminen vuokratalo, joka valmistuessaan vuonna 1962 oli Pohjoismaiden suurin vuokratalo. 11-kerroksisessa rakennuksessa on nyky\xc3\xa4\xc3\xa4n 160 asuntoa, joista osa on myyty omistusasunnoiksi. Yrj\xc3\xb6nkadun varrella sijaitsevassa rakennuksessa toimii ravintola Rattaanpy\xc3\xb6r\xc3\xa4 eli "Rattis", joka on Porin legendaarisimpia ravintoloita. 1980-luvulla se tunnettiin muun muassa Y\xc3\xb6n ja Dingon j\xc3\xa4senten kantapaikkana. Aukion keskell\xc3\xa4 on torimainen kivetty alue, jossa sijaitsee vuonna 1968 paljastettu kuvanveist\xc3\xa4j\xc3\xa4 Terho Sakin teos "Taiteen Tammi". Se toimii my\xc3\xb6s suihkul\xc3\xa4hteen\xc3\xa4._NEWLINE_Vuonna 1956 valmistuneen linja-autoaseman laiturit sijaitsivat alun perin nykyisest\xc3\xa4 poiketen Keskusaukion puolella. Samana vuonna olleen yleislakon yhteydess\xc3\xa4 Keskusaukiolla n\xc3\xa4htiin v\xc3\xa4kivaltainen mellakka, kun lakkoilijat yrittiv\xc3\xa4t est\xc3\xa4\xc3\xa4 liikenn\xc3\xb6itsij\xc3\xb6it\xc3\xa4 ajamasta linja-autojaan. Aluksi autojen ikkunoita kivitettiin rikki, jonka j\xc3\xa4lkeen n\xc3\xa4htiin yhteenottoja lakkoilijoiden ja paikalle h\xc3\xa4lytettyjen poliisien v\xc3\xa4lill\xc3\xa4.'